瓜步
作者：劉攽
朝代：宋

paragraphs: 蒼蒼林表山，下惟瓜步水。
憶昔魏皇帝，百萬嘗駐此。
飲馬江水渾，揚旌朔風起。
經營竟無成，嘆咤有遺恥。
去去常畏人，閔默垂五紀。
大江限南北，天意固偶爾。
奈何奸雄才，割據爭虎視。
不有神武功，疇能混書軌。
吾聞清流戰，王業實基始。
樓船蔽空來，天塹才一葦。
此時東流波，不足投馬箠。
煌煌軒臺威，凜凜向千祀。